ราชธานีลิสซิ่งปล่อยกู้ทะลุเป้า
ช่วง5เดือนแรกสินเชื่อทะยานไป10%มั่นใจสิ้นปีได้ยอดใหม่1.5หมื่นล้าน
6 มิ.ย. 2556

ช่วง5เดือนแรกสินเชื่อทะยานไป10%มั่นใจสิ้นปีได้ยอดใหม่1.5หมื่นล้าน
ราชธานีลิสซิ่ง ปล่อยกู้เกินเป้า 10% สิ้นปีแตะ 1.5 หมื่นล้านบาท
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า ในช่วง 5 แรกของปีนี้ บริษัทปล่อยสินเชื่อเช่าซื้อได้ดีกว่าเป้าที่ตั้งไว้ประมาณ 10% จากปกติที่ปล่อยได้เดือนละ 1,200 ล้านบาท ซึ่งเป็นผลมาจากภาวะเศรษฐกิจยังดีและลูกค้ามีความต้องการสินเชื่อมากขึ้น จึงคาดว่าตลอดทั้งปีนี้จะทำยอดสินเชื่อได้เกินเป้าจากที่ตั้งไว้ประมาณ 10% โดยมีเป้าสินเชื่อใหม่อยู่ที่ 1.5 หมื่นล้านบาท และมียอดสินเชื่อคงค้างอยู่ที่ 2.5-2.6 หมื่นล้านบาทได้
นอกจากนี้ ในส่วนของหนี้ที่ไม่ก่อให้เกิดรายได้หรือเอ็นพีแอลก็ปรับลดลงมาอยู่ที่ 2.2-2.3% จากสิ้นปีที่ผ่านมา อยู่ที่ 3% ซึ่งบริษัทตั้งเป้าควบคุมเอ็นพีแอลปีนี้ไว้ไม่ให้เกิน 2.5% 
“ปีนี้ดูแล้วคงไม่มีอะไรน่าห่วง ดังนั้น ช่วงนี้จึงอยู่ระหว่างวางแผนในปีหน้า ว่าเราจะไปในทิศทางไหน และต้องทำอะไรบ้าง โดยเฉพาะเรื่องการบริหารต้นทุนใหม่ให้สอดคล้องกับสถานการณ์ ซึ่งในช่วงปลายปีนี้มีแผนจะออกหุ้นกู้ก้อนที่ 2 วงเงินประมาณ 2,000-2,500 ล้านบาทอีกด้วย เพื่อนำไปขยายธุรกิจในปีหน้าและคืนหนี้เงินกู้ระยะสั้น” นายโกวิท กล่าว 
นอกจากนี้ ยังเตรียมรับพนักงานฝ่ายการตลาดเพิ่มอีก 30 คน เพื่อขยายพื้นที่ให้บริการได้ครอบคลุม 80% ของประเทศ จากปัจจุบันทำได้แค่ 70% ซึ่งลูกค้าส่วนใหญ่ 70% ก็เป็นลูกค้าธุรกิจขนาดกลางและขนาดย่อม หรือเอสเอ็มอี กับลูกค้าบุคคล ส่วนที่เหลือเป็นลูกค้าองค์กร
ทั้งนี้ ล่าสุดบริษัทได้ออกหุ้นกู้ครั้งที่ 1 ของปี 2556 วงเงิน 2,000 ล้านบาท อายุ 4 ปีได้รับอันดับความน่าเชื่อถือ “BBB+” จากบริษัท ทริสเรทติ้ง เป็นหุ้นกู้ประเภทไม่ด้อยสิทธิ ไม่มีประกันและมีผู้แทนผู้ถือหุ้นกู้ เพื่อเสนอขายให้แก่ผู้ลงทุนทั่วไปและนักลงทุนสถาบัน ด้วยผลตอบแทนดอกเบี้ยคงที่ 4.70% ต่อปี จ่ายดอกเบี้ยทุก 3 เดือน และเปิดจองซื้อในวันที่ 11-13 มิ.ย. 2556 วงเงินจองซื้อขั้นต่ำ 1 แสนบาท และทวีคูณครั้งละ 1 แสนบาท เหมาะสำหรับผู้ลงทุนและประชาชนทั่วไปที่ต้องการลงทุนในระยะเวลาที่ไม่ยาวมากนัก แต่ให้ผลตอบแทนที่ดีในอัตราคงที่